আগেই দিনক্ষণ ঠিক করা ছিল – ২৬ নভেম্বর ২০১১ শনিবার বিকেল চারটে। বনেদি উত্তর কলকাতার ৫-বি শ্যামপুকুর স্ট্রিটের তেতলা বাড়িটিতে পৌঁছতে ঘণ্টাখানেক প্রায় দেরিই হয়ে গেল। সংস্কারহীন প্রায় একশো বছরের পুরনো বেশ বড়ো-সড়ো বাড়িটির পেছন দিকে একতলা-দোতলা-তেতলা মিলিয়ে বেশ অনেকগুলো ঘর নিয়ে থাকেন যূথিকা রায় – বাড়ির ডানপাশের একটি অপরিসর গলি পেরিয়ে তারপর পাওয়া যাবে তাঁর দরোজার সন্ধান। জীবনের অর্ধেকেরও বেশি সময় ধরে – প্রায় পঞ্চান্ন বছর এই বাড়িতে আছেন তিনি। তবে কিছুকালের মধ্যেই এখানকার বাস তুলতে হবে – ‘হেথা নয়, হেথা নয়, অন্য কোথা, অন্য কোনখানে’ – হয়তো বরানগরে। কেননা বাড়ির মালিকেরা এই ভগ্ন-জীর্ণ বাড়িটিকে ভেঙে ফেলে এখানে আকাশচুম্বী অট্টালিকা গড়বেন। এই শিল্পীর জীবনের কতো স্মৃতি – হাসি-বেদনার, দুঃখ-সুখের, দীর্ঘশ্বাস-হাহাকারের, নিঃসঙ্গতার সাক্ষী এই বাড়িটির অস্তিত্ব অচিরেই ধুলোয় মিশে যাবে।